text: O Meniadus ert venue
   Sa mere, k'à envis tenue
   Se fust de cele reveöir
   Qui souvent li ot fait doloir
   Le cuer, quant à Salerne fu,
   Pour le bien k'en li ot veü.
   Folio65r
   Dames avoit o li plenté
   Des plus beles de lor regné
   Et mainte pucele très gente.
   La royne et sa fille Argente,
   Et les dames dont je vous di,
   Et les damoiseles aussi,
   Estoient là endroit venues
   En cloches vers et en sambues
   À escuciaus de riche ouvraigne
   Semez fais des armes d'Espaigne.
   Li escuchon bien fait estoient ;
   Sor le vert très bien avenoient.
   En tés atours que je devis
   Venoit la royne, et ses fis
   Et si chevalier avoec lui.
  